text: Politiet efterlyser 270 juletræer
  15 november 2014 kl. 10.54
  Ukendte tyve har stjålet juletræer til en samlet værdi af 35.000 kroner. Nu bliver både tyve og juletræer efterlyst.
  To og en halv palle nyfældede juletræer der var pakket ind i net, er på et tidspunkt mellem fredag klokken 14.30 og lørdag klokken 9.00 blevet stjålet, fra en juletræsproducent i Spandet ved Gram.
  Det har krævet lidt mere end en almindelig trailer, da tyvene kørte godt 70 meter ind i plantagen og slap afsted med de 270 juletræer.
  Juletræerne var lige blevet pakket og gjort klart til julesalg, men tyvene er altså kommet juletræsproducenten i forkøbet.
  Syd og Sønderjyllands Politi oplyser, at der foreløbig ingen spor er i sagen, ud over de spor som et køretøj har efterladt i skovbunden.
  Har du set de 270 juletræer kan politiet kontaktes på telefon 114.
  